Ravimi müügiloa hoidjatel on keelatud anda ning väljakirjutamise õigust omavatel isikutel, proviisoritel ja farmatseutidel on keelatud vastu võtta rahalisi kingitusi, samuti teenuseid ja kingitusi, mille väärtus ületab 6,40 eurot, välja arvatud kindlatel tingimustel teadusasutuse või erialaorganisatsiooni  korraldatavatel arstiteaduslikel või farmaatsiaalastel üritustel osalemise toetamise puhul. Samuti on ravimi müügiloa hoidjal keelatud anda ja apteegiteenuse tegevusloa omajal või tegevusloa omajate ühendusel või nende töötajal on keelatud vastu võtta mis tahes rahalisi ja mitterahalisi hüvitisi kindla ravimi või kindla tootja ravimite eelispakkumise eest ravimite jaemüügil. Nimetatud nõuete rikkumise korral vastutavad nii hüve andja kui ka isik, kes pakutud hüve vastu võttis (vastavalt väljakirjutamise õigust omav  isik, proviisor ja farmatseut, tegevusloa omaja, nende ühendus või nende töötaja).